Gare Belval-Université
D'Gare Belval-Université ass eng Gare um Belval op der CFL-Linn 6f tëscht der Gare Esch-Uelzecht an der Gare Belval-Lycée vun der Lëtzebuerger Eisebunn.

Bis de 14. Dezember 2008 huet d'Gare Belval-Usines Rockhal geheescht, an ier d'Rockhal gebaut gouf, Belval-Usines.

Geschicht a Gebai 
D'Gare Belval-Usines war eng Halt, déi virun allem fir d'Aarbechter vun der Schmelz ageriicht gi war. Si bestoung aus engem Quai an zwéi Glesien. Eng Passerell huet eng Verbindung mam Belval am Norden an der Rue de Belval am Süde gemaach.

Tëscht Mäerz 2008 a September 2010 gouf en neit Garegebai gebaut, eng ronn 200 m, an Direktioun Esch, vun der fréierer Gare ewech. Architekt war de Jim Clemes. D'Baukäschte waren op 60 Milliounen Euro ugeluecht. D'Gebai huet en Daach, deen aus ETFE-Folie besteet.

Ier d'Gebai, dat dem Architekt no engem Mued oder enger Raup gläiche géif, gebaut konnt ginn, hu missen eng Strooss an Héichspannungskabele verluecht ginn, a souguer d'Grenz tëscht Frankräich a Lëtzebuerg huet misse liicht verréckelt ginn.

Dat neit Gebai gouf den 28. September 2010 a Presenz vum Groussherzog Henri a senger Madame, dem Minister fir Nohalteg Entwécklung an Infrastruktur, Claude Wiseler, dem Verwaltungsrot vun der CFL, Jeannot Waringo, dem CFL-Generaldirekter Alex Kremer, dem Architekt Jim Clemes an de Buergermeeschtere vun Esch a Suessem, ageweit.

D'Entrée ass südlech vun de Gleiser, an der Belvaler Strooss, nieft der Busgare. Et kënnt een och iwwer dräi Passerellen an d'Gare, déi op Pilieren iwwer de Gleiser gebaut ass: vun Norden, vun der Rockhal a vum Belval Plaza hier, vu Süde vum Park & Rail-Parking fir 1.620 Autoen.

D'CFL rechent mat bis zu 32.000 Passagéier, déi do 2020 pro Dag ukommen a fortfuere géifen.

Zich déi an der Gare halen
 

De 14. Dezember 2009 gouf um Belval un eng nei Verbindung Diddenuewen-Belval-Lonkech agebonnen, déi vun der CFL an der SNCF zesummen exploitéiert gëtt, an déi et de Frontaliere méi einfach maache soll, aus Frankräich op Belval ze kommen.

Literatur 
 Michel Clees, Annick Sinner: D'Gare vu Belval, Éd. Guy Binsfeld, 2008, 23 S., ISBN 978-2-87954-202-7

Kuckt och 
 Lëscht vun den CFL-Garen

Um Spaweck 

 D'Gare Belval-Université op der Websäit op der CFL-Websäit 
 D'Gare Belval-Schmelz op der Websäit "rail.lu"
 D'Gare Belval-Schmelz op der Websäit vu Spoorgroep Luxemburg
 10-Minutte-Fluch iwwer d'Gare op youtube.com

Belval-Université
Belval
Bauwierker 2010
CFL-Linn 6
Gebaier an der Gemeng Esch-Uelzecht